سون پوشہ موت مہجور یُس حُسن نواز تہ اوس تہٕ حسین تہ ییمۍ کشیرِ ہٕندِ پتھ کالہٕ کہ عظمتٕکۍ آلو تہ دِتۍ مگر فاقہٕ پھرِ کٲشرٮ۪ن ہٕندۍ اَرٕ سرٕ تہ ژینۍ ، گوو کشیرِ ہٕندِ حُسنٕکۍکٍتۍ گوشہ نظماوان ، تمٔۍ نظموو نَوِ کشٔیرِ ہُند تصور تہٕ انقلابٕچ ڈابٕر وٲیِتھ کورُن ٲخرس آزٲدی ہٕنزِ سۅرگہٕ حوٗرِ پٮ۪ٹھ طنزُک تیرِ باران تہ۔ تاہم چھُ تسٕنزِ کلہُم شٲعری منز تسٕندِٮ۪ن تِمن تاشوقہٕ وژَنن ہُند حِصہٕ زیادٕ حسین تہٕ نمایندٕ یِمن منز حُسنس تہٕ حُسن نوٲزی للہٕ کھول تہٕ لۅلہٕ متہٕ لاے کرنہٕ آمُت چھُ ،یِمن ہٕنز سارِوٕے کھۅتہٕ اہم کتَھ چھے زِ مہجورن چھُنہٕ پتھ پرستان چن پٔرۍ ین ہُند حُسن وکھنوومُت ، بلکہ چھُ اَتہ کٲشُر حُسن گرایہ ماران تہٕ دِل وۅلساوان ۔ یِمن وَژنن ہُند نِسوٲنی لہجہ چھُ لۅتہٕ وٲے مگر متٲثر کرن وول۔